khistorydata/jeongjo-sjw-relations huggingface dataset:
정조 3년
守禦廳守禦使徐命膺。參試官中軍柳鎭夏。左別將田文顯。驪州扈衛營將前營將宋煥億。參考官後營將李熤。利川扈衛營將留營別將金相台。犒饋次知參考官廣州牙兵把摠李重恒。哨官許煋文尙禹李彦夏。摠攝僧呂瓚。僧軍領率軍官柳德模。敎鍊官黃重錫崔龜瑞朴根發司空垕金鎭忠車履遠金履鈺黃道明李東赫金熙人朴相豊延德雨李仁喆鄭德纘權興樞韓光聖韓光賢具鳴國李命獜。別破陣哨官金時亨李弘秀孫錫福李碩臣鄭龍彬李彦章李重葉。陵所驪州宿所扈衛軍十哨合一千二百五十名內。驪州束伍軍三百七十五名。陰竹束伍軍二百五十名。陽智束伍軍一百二十五名。陽城束伍軍三百七十五名。砥平束伍軍一百二十五名。左別將領率。把摠二員。哨官十員鄕利川宿所扈衛軍十哨合一千二百五十名內。竹山束伍軍二百五十名。振威束伍軍二百五十名。楊根束伍軍二百五十名。龍仁束伍軍二百五十名。安城束伍軍二百五十名。竹山府使領率。把摠二員。哨官十員鄕親臨城操敎是時。廣州牙兵二哨合軍二百五十名。把下軍十七名。標下軍作隊一百十六名。別破陣一百二十五名。守堞軍官五百五人。僧軍一百二十六名。御前前排軍七十四名。招搖旗奉持軍九名。大將領率標下軍。牢子三十八名。巡令手四十二名。吹鼓手一百五名。大旗手八十六名。燈籠手二十七名。帳幕手十名。伺候軍二十名。敎師六名。楊州境內斥堠伏兵。將四人軍二十名。廣州境內斥堠伏兵。將五十三人軍一百八十名。利川境內斥堠伏兵。將十人軍五十五名。驪州境內斥堠伏兵。將十三人軍九十名。都已上四千五百八十八員人名內。中軍一員。營將三員。留營別將一員。把摠五員。哨官三十員。軍官一員。敎鍊官十九員。摠攝一人。牌將八十人。守堞軍官五百五人。軍兵三千八百十五名。僧軍一百二十六名
정조 3년
摠戎廳招搖旗次知敎鍊官司果閑良張洽。政院待令敎鍊官司果閑良李絅。招搖旗手五名。政院待令旗手三名。以上合八名
정조 3년
親臨南漢文科別試殿試時。讀券官七徐命善李徽之金華鎭洪國榮兪彦鎬李性源李𡊠。對讀官十一林鼎遠洪樂彬尹行修柳孟養朴祐源李度默金宇鎭趙時偉沈樂洙李夔睦萬中。禁亂官宋在淵。富平府使搜挾官收劵官金履容。陽川縣令武科參試官三徐命膺鄭尙淳李柱國。參考官六申應周尹行元吳懿常。自兵曹差定試官宋煥億廣州府尹金相台。留營將兪岳柱。陽智縣監入門官訓鍊參軍金鼎夏。奉事崔昌敏文宅周申震哲金麗潤黃致中。告冊官兼鳥銃監的訓鍊僉正金章勳。執鼓官訓鍊副正金魯直。告箭官訓鍊判官張集紹主簿尹壽民。告冊官訓鍊奉事鄭弘澤車彦獜林秀郁。呼名官田斗興金鼎九。各差備預差訓鍊習讀申揖趙遠祚張彦興金寶聲段興彬。奉事林夏成李壽鳳李聖柱宋世聃崔泰起。權知掌務官李漢起。書員二名。使令二名。首差備出身前萬戶金時亨。捧單出身前萬戶李弘秀。書塡出身任東杓。執冊出身曺漢光。內呼名出身前萬戶崔漢柱。外呼名出身鄭龍彬。監的出身前萬戶李彦章。拔單出身具台謙。考籍出身韓鎭國。稱量出身許煋。都廳出身鄭光奎。入門出身前別將申俠。出身林象伋。出身李德培。以上十四人。本城南漢居人
정조 3년
京畿監司鄭昌聖。水原府使金光默。道路都差使員豊德府使尹守仁。道路差使員坡州牧使洪檍。道路差使員楊根縣監金載華。水上執船通津府使卞至健。水下執船過涉都差使員楊州牧使嚴璹。此邊船艙長湍府使魚錫定。彼邊船艙衿川縣監李昌遠。粧船木物進排慶安察訪孫錫周。問安馬待令朔寧郡守李渭。留京地方官驪州牧使朴師崙。罷職其代尹塾。以承旨移拜利川縣監李端會。廣州府尹宋煥億。參考官陽川縣令金履容。搜挾官收劵官
정조 3년
內侍府各差備寶銀印差備兼金德九。寶諭書差備兼李允默。俠侍金景佑方得賢。寶劍差備文鳳億梁大宜。隨駕金性完金得麗李得完金始采。水剌薛里李元成。弓房白萬興。燈燭房盧重賢鄭泓仁。掌設申益喆全命喆。船所內外捲帳差備鄭得周權宜寧。
정조 3년
忠贊衛各差備纛差備趙潤國段載福柳福運金時江李聖昌。禁火差備李光振金應三申道寬朴厚根洪重龜咸仁大李春信李種植趙寬璧鄭翰國。待令事知守僕三名。
정조 3년
己亥八月初十日酉時。上御誠正閣。禮房承旨入侍時。同副承旨李枰。假注書徐鼎修。記事官李信祜鄭東浚。以次侍立訖。上命書傳敎曰。躬詣瞻拜東南兩廟。遣將臣致祭日子。以十五日爲之。又命書傳敎曰。俄於輦路。見尺童之駕前擊錚。使之召問。則擧措足令人感動。聞其本事。當初處分。亦不過一時懲勵。渭原郡定配罪人金宗孝。特爲放送。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李秉模坐。同副承旨李枰坐直。注書李兢淵藥院直一員未差。假注書徐鼎修仕直。事變假注書趙衍德仕。
정조 3년
傳于徐有防曰。諸承旨持公事入侍。
정조 3년
李秉模啓曰。大駕今已還宮。諸道監司勿爲留待境上事。依例下諭。何如。傳曰。允。
정조 3년
徐有防。以弘文館言啓曰。校理金翊休。自鄕上來云。卽爲牌招察任。何如。傳曰。允。
정조 3년
吏曹參判兪彦鎬書啓。臣敬奉聖旨。更爲傳諭于前吏曹參議金亮行處。則以爲臣。伏蒙聖慈曲察微諒。許解職名。惶感之極。不知所言。今則無所拘礙。庶可遂一覲耿光之夙願。將以明朝。依下敎祗詣行宮。以俟進退云。臣旣承偕入之命。仍爲留待之意。敢啓。傳曰。知道。
정조 3년
徐有防。以孝徽宮守奉官。以初獻官意啓曰。本宮秋仲朔祭臼幣。初不磨鍊。而祝文中。不曰醴齊。而書以醴幣。自今以後。宜有釐改。以此分付香室官員。臣於準祝之際。亦有不能照檢之失。惶恐待罪之意。敢啓。傳曰。知道。勿待罪。
정조 3년
李枰。以司僕寺官員。以一二提調之意啓曰。今番陵幸時駕前入把驛人夫。依先朝庚戌年例。自本寺施賞事。命下矣。依下敎。驛人夫等處。各木一疋施賞之意。敢啓。傳曰。知道。
정조 3년
李義翊。以留都營言啓曰。留都捕將。禁將兼察事。命下矣。兩廳巡邏等事。各別嚴飭之意。敢啓。傳曰。知道。
정조 3년
李義翊。以訓鍊都監言啓曰。本局遞兒哨官朴秀馨。以中營行軍執事。作門進退査問之時。不以實告。顯有周遮之意。不可置之於將官之列。旣已降定別武士。其代差出之意。敢啓。傳曰。知道。
정조 3년
李義翊。以禁衛營言啓曰。八月下番軍。回鑾後放送事。前已命下矣。銅龍門西營兩處入直軍兵。旣已替代。舊番軍兵。十一日仍爲放送之意。敢啓。傳曰。知道。
정조 3년
又以御營廳言啓曰。八月下番軍。回鑾後放送事。前已命下矣。東營集春營入直軍兵。待宿衛所令箭。與新番軍兵替直。今十一日。一體放送之意。敢啓。傳曰。知道。
정조 3년
又以義禁府言啓曰。楊州前牧使嚴璹。驪州前牧使朴師崙。楊根前縣監金載華。果川前縣監李義和拿處事。傳旨啓下矣。嚴璹朴師崙李義和等。今方待命。卽爲拿囚。金載華。以他罪旣以拿囚。添問目取招。何如。傳曰。允。
정조 3년
李秉模。以義禁府言啓曰。摘奸宣傳官金爔書啓據本府覆啓內。楊根金浦通津高陽等四邑。當該守令拿問。從輕重稟處事。批旨內依允。過陵幸後擧行事。命下矣。楊根縣監金載華。金浦郡守徐侃修。通津府使卞至健。高陽郡守宋載德等。今方待命。卽爲拿囚之意。敢啓。傳曰。知道。
정조 3년
又以刑曹言啓曰。渭原郡定配罪人金宗孝。特爲放送事。命下矣。罪人金宗孝。卽爲放送事。發關分付于該道道臣之意。敢啓。傳曰。知道。
정조 3년
正言朴天行啓曰。臣才識魯莽。本不合於淸朝耳目之任。而新入臺地。觸事生疎。日前山城試士殿座時。未諳體例。擅移班次。致有承宣請推之擧。臣之溺職之失。於是益著。其何可晏然於臺次乎。請命遞斥臣職。答曰。勿辭。李枰啓曰。正言朴天行。再啓煩瀆。退待物論矣。傳曰。知道。
정조 3년
司鍊金履禧疏曰。伏以。浹旬動駕。日吉辰良。謁陵禮成。聖孝克伸。臣民歡忭。曷有其極。仍伏念臣於病伏鄕廬之日。忽伏承薇垣除命。馹召繼降。臣誠惝怳感激。莫知所以自措也。當此合辭方張。且値幸行有命。揆以義分。固當𨃃蹶趨承之不暇。而第臣年前待罪南邑。本縣解由。未及修出之前。銓曹不爲照察。遞然檢擬。解由拘礙。乃是不易之法典。則官職去就。非所可論。而此時在鄕。亦有所不敢。力疾登途。來伏私次。言責重地。不可一日而虛曠矣。伏乞聖明。俯垂諒察。亟命遞改臣職名。以存公格。以安私分。不勝幸甚。臣方自引。在法當遞。則不敢以言職自處。而至於懲討一事。義重沐浴。雖非職在言責者。亦未有不可言之義。故玆敢略暴危衷。仰瀆宸嚴。惟聖明留意焉。噫嘻痛矣。今日合辭中。當勘而未勘者。何莫非一世之所共誅。三尺之所難貸。而鄭妻之千妖萬惡。實大逆之根本。龜柱之窮凶極惡。乃諸賊之巨魁。此誠千古所未有之劇逆大憝。環東土數千里。戴髮而含齒者。莫不腐心痛骨。恨未卽食肉而寢皮者。則世豈有罪惡如此二賊。而偃然假息於覆載之間哉。三司之啓。經歲經年。而一兪之音。愈往愈邈。近日處分。又不過近島黜置。卽地加棘而已。則宗社之賊。無可誅之日。神人之憤。無可洩之時矣。噫。自生民以來。曷嘗有君讎國賊。見在目前。而玩愒時月。共戴一天者哉。雖謂之三綱淪而九法斁。未爲過矣。言念及此。豈不痛哉。豈不懼哉。梟獍之徒。略加懲討。而所討者。特其枝葉耳。根本則自如也。嘯聚之賊。非不鋤治。而所治者。不過黨與耳。巨魁則自在也。古今天下。寧有此等義理乎。若以公法之所不容貸。而恩可以掩義。則周公必赦管叔之罪。漢文亦貸薄昭之命矣。夫以殿下之明聖。豈不念及於此。而至于今靳持者何哉。皐陶曰。天討有罪。五刑五用哉。孟子曰。國人皆曰。可殺然後殺之。聖賢何嘗於天人之所共誅。而獨以一己之私恩宥之乎。伏願殿下。穆然深思。赫然果斷。亟降兪音。快正邦刑。其餘合辭中所討者。竝卽允從。以洩輿憤焉。省疏具悉。所陳當留意。疏辭下該曹稟處。
정조 3년
驪州幼學臣鄭雲紀金楙申光說李德重辛命鼎申洪成萬洪益顯具文五辛命禧金濟弘申在範李意道具善儀李英瓚金珌申光采辛命濟申在大朴啓采朴來申在天林益宗閔樂秀申晦李尙翊林益載李英初李述模朴致一李魯閔宋煥性具善一權喆申忟林養垕申景著尹鳳烈宋煥琦李英璿李觀承李友信李崧李英晦朴宗協李英緖朴師經朴顯陽李弼福權𥙆韓健維申光誼宋煥謙李晝郭箕濟申智李宜相宋煥心李哲相宋龜相洪榮國李東燮曺允復李恒相韓頤佐韓宗維閔錫輔韓廷維李天模韓相維李英模韓命雨韓命駿李鸞祥元百孫宋冑相李晉模韓命鴻宋履楷元有朋朴耒閔百凝元碩孫李宇福宋光鎭尹錫東等疏曰。伏以。臣等。躬逢聖世。竊有區區所懷。須至一經陳請。而顧人微跡賤。瀆擾是惟。徊徨囁嚅以訖于今玆。惟我聖上。愴舊甲之重回。遵先朝之盛典。禮展喬山。駕臨淸樓。百神擁佑。萬姓聳歡。臣等於此。蓋嘗仰揣聖意所存。不但以是爲應行之節文也。其必俯仰感慕於聖朝志事。先正契合。紹述闡明。圖功攸終。則嗚呼。斯其爲明天理正人心之一大幾會。而臣等死罪。亦願得間而畢其說焉。夫以我孝宗大王之聖。將以伸大義於天下。而所與密勿謨猷者。實先正臣宋時烈一人。則雖其中途賓天。事功未究。而風聲所樹。式至于今。苟千載之下。讀寧陵之誌。而不流涕呑聲者。臣知其非忠臣志士也。況玆黃驪一域。幸而爲陵寢所在。故以臣等之固陋。猶嘗習聞先正。於孝廟弓劍旣藏之後。往來此鄕。瞻望象設。以寓羹墻之慕。而時於陵岡相望處。露坐終夜。泣涕如雨。故老往往有指其遺躅而咨嗟者。其時又有志感之作。有曰。夜久月沈陵栢暗。不知何處跪陳辭。詩意惻怛慷慨。有足以泣鬼神。一方人士。傳誦道說。愈久而不衰。是以前輩之至是邦者。皆言此地。不可無先正俎豆之享。顧因建祠有朝禁。趑趄未敢。嚮在辛亥年間。文敬公臣鄭澔文忠公臣閔鎭遠文正公臣李縡。故大司憲臣閔遇洙。相與倡議多士。營立數間屋子。以爲棲神之所。而名以影堂。蓋欲從草略之制。無違於朝令。無歉於人心。而工役纔完。混入於辛酉毁撤之際。自此臣等。雖欲以寒藻飛泉。一薦其微誠。而其路末由矣。夫武候祠屋。隣近於先主之閟宮。蜀人之祭祠。至發於詩史之詠歎。今我聖祖先正昭融之契。同符於昭烈武候。則使後之人。想孝廟之道志。聞先正之大節。有激仰感發之心。而尋其遺跡於荒烟敗草之間。得此一畝之宮。觀乎七分之貌。則必將低回躑躅而不能去。益篤其匪風下泉之思。此於扶植世敎。聳動人心。豈曰小補。而不幸事故。遷就祗今。百年之間。寥寥若此。此雖臣等不以上聞之罪。而在聖朝尊周象賢之盛節。亦恐其有所未盡焉矣。雖然臣等伏聞。聖上之於先正。其感之也深。故尊之也至。淸廟之配。華陽之祀。禮曠今古。不但古所謂恨不同時而已。今於衣冠出遊之地。又有中夜悲泣之處。則于以虔奉先正之靈。左右先王。以續魚水之舊歡者。其或爲聖明之所樂聞。而不在靳惜之例矣。況臣等陳之於駐蹕之辰。聖上許之於謁陵之後。事若不偶。豈前日之因循未就者。將有待於今歟。臣等之所冀幸顒望者。實惟在此。用敢不避僭猥。相率叫閽。伏願聖明。渙發明命。亟令有司許臣等所請。重建數楹於當日撤毁之址。春秋以享先正文正公臣宋時烈。俾我曠千百歲君臣之美蹟。表揭於來後。而一州有識之士。雖欲讀春秋於冠屨倒置之日。不患無其地矣。臣等無瞻天望聖激切祈懇之至。答曰。省疏具悉。祗謁陵寢。餘懷憧憧。爾等之請。亦不可已者。特爲許施焉。
정조 3년
己亥八月十一日辰時。上御誠正閣。諸承旨持公事入侍時。行都承旨洪國榮。行左承旨鄭民始。行右承旨李義翊。左副承旨徐有防。同副承旨李枰。假注書徐鼎修。記事官徐龍輔鄭東浚。以次進伏訖。諸承旨以各該房公事及上言。次次讀奏訖。命書傳敎曰。內外各營都領宿衛兼訓鍊大將洪國榮。鞍具馬一疋。守禦使徐命膺。熟馬一疋面給。守禦前營將兼山城地方官廣州府尹宋煥億。大虎皮一令賜給。晝夜試閱時兵曹判書鄭尙淳。半熟馬一疋賜給。壇上執事宣傳官申應周朴基豊吳毅常金益彬。各兒馬一疋賜給。又命書傳敎曰。訓鍊都監御前待令敎鍊官呂從周。連日擧行。極爲勤幹。特爲加資。中營執事宿衛所敎鍊官金鼎澤。亦甚勤勵。所當別施賞典。加資屬耳。邊將待窠。卽爲調用。又命書傳敎曰。京畿監司鄭昌聖。內下大豹皮一令賜給。兩陵地方官驪州前牧使朴師崙。熟馬一疋賜給。又命書傳敎曰。今番陵幸時駕前入把驛人夫。依先朝庚戌年例。自本寺施賞。又命書傳敎曰。今番動駕各務差使員竝書啓。又命書傳敎曰。今番上言。多是遠道之人。或有違格。不可以此盡拔。只拔四件外事。其餘竝下各該司。皆令限內回啓。回啓如過限。該房察推。又命書傳敎曰。再明日次對爲之。命退。諸臣以次退出。
정조 3년
己亥八月十一日申時。上御誠正閣。左副承旨入侍時。左副承旨徐有防。記事官李兢淵李信祜鄭東浚。以次進伏訖。上命書傳敎曰。山林擧條。俄始啓下。姑待袖箚下政院。兩件事使之問議。又命書傳敎曰。在前溫泉。豊德驪州等遠道。動駕回鑾後。皆有陪從錄冊子。陪從群官。以至將士之姓名摠數及輦路事實。無小無大。纎悉備載。作爲徵後之道。昨於山城。略已提敎於守禦使矣。此乃仰述之一道。且是曾任文衡之人。今番陪從錄冊子。守禦使徐命膺。使之著成以進事。分付。又命書傳敎曰。信箭宣傳官吳毅常。內下箇介一部賜給。申鴻周。內下弓子一張賜給。承傳宣傳官沈默之李尙謙金爔李晳。內下箭竹一部賜給。申鴻周朴基豊金益彬。旣以他事施賞。勿論。又命書傳敎曰。所重乎山城者。夫豈但爲陰雨之備而已。駕到日。取見邑誌。貿貿疎略。不堪憑信。殊是欠事。況南北漢。均是保障。北城則有誌有刊本。獨此南城無是云。卿於此等典孜。嘗所留意。則古事往蹟之雜出見聞者。彙類分秩。作成一書。以圖壽傳之方。不害爲尙文獻之一端。卿其遵此編摩事。下諭于守禦使。又命書傳敎曰。守禦廳山城敎鍊官延德雨。曉事頗精。駕前亦多擧行。宜有激勵之政。善地邊將。待闕調用。又命書傳敎曰。驪州淑敬公主興平尉墓致祭。初命內侍。更思徒貽民弊。令地方官擧行。執事官亦令以附近邑守令。勿拘常式。減數兼差。廣州淑靜公主東平尉墓及明安公主海昌尉墓致祭。亦令地方官擧行。而但於永昌大君明善明惠公主墓致祭。內侍爲之。竝勿騎驛。以除廚傳。此槪爲畿民一分息肩之意。如是下敎之後。若有貽弊之端。不飭之道臣。豈無論責。竝令知悉事。下諭于京畿監司。又命書傳敎曰。內乘鄭彦衡。半熟馬一匹賜給。趙獜逵。六品遷轉。御乘馬牽馬輩。理馬書吏等。令本寺取考癸酉庚戌例。施賞後草記。又命書傳敎曰。令番船所勞役。比前倍簁。合有嘉賞之典。工曹判書鄭好仁。半熟馬一匹賜給。郞廳曺翬振洪秉德陞敍。又命書傳敎曰。利川宿所站地方官本縣監李端會。半熟馬一匹賜給。今番船艙勤勞最著差使員長湍府使魚錫定。內下中鹿皮一令賜給。楊州前牧使嚴璹。半熟馬一匹賜給。其餘各務差使員中一路都差使員水原府使金光默。橋梁差使員豊德府使尹守仁。坡州牧使洪檍。各兒馬一匹賜給。差使員慶安察訪孫碩周。楊根前縣監金載華。通津府使卞至健。衿川縣監李昌遠。南陽府使姜世晃。安城郡守李昌中。亦爲兒馬一匹賜給。又命書傳敎曰。啓螺宣傳官田翊顯任屹。各內下弓矢一部賜給。內吹依例。令該衙門營門施賞。其中駕前後待令兼內吹。旣命別單書啓。依付標數爻。亦爲施賞後草記。又命書傳敎曰。御前前排次知知彀官呂從周。旣已施賞。勿論。旗牌官崔仁得。弓矢一部賜給。巡牢等。依付標啓下。自本營施賞後草記。利川晝停站加把巡牢賞格。依付標數。此則以內下者頒給事。分付。又命書傳敎曰。宿衛所事知執事敎鍊官張光郁史廷煥李廷復。各內下弓子一張賜給。隨駕敎鍊官高時元安尙恒洪成龜禹敍疇。各內下箭竹五十箇賜給。又命書傳敎曰。故相忠獻公金昌集墓。在驪州云。令地方官致祭。上命退。諸臣以次出。
정조 3년
行都承旨洪國榮宿衛所直。行左承旨鄭民始病。行右承旨李義翊坐。左副承旨徐有防坐直。右副承旨李秉模坐。同副承旨李枰坐直。注書李兢淵藥院直一員未差。假注書徐鼎修仕直。書變假注書趙衍德仕。
정조 3년
李秉模啓曰。大司憲趙時俊牌招未下。執義兪彦鏶。掌令金鍾厚李身晦在外。持平宋樂申應淵牌招未下。今日以監察茶時之意。敢啓。傳曰。知道。
정조 3년
傳于李義翊曰。兵房承旨持庚戌癸酉庚申試才謄錄入侍。
정조 3년
李枰啓曰。司僕提調李徽之。依下敎來待矣。傳曰。入侍。
정조 3년
徐有防啓曰。明日聖節望闕禮。依例爲之之意。敢啓。傳曰。知道。
정조 3년
傳于李枰曰。禁府時囚罪人。今日內開座。捧供以入。
정조 3년
兵曹口傳政事。副司直李敬懋。
정조 3년
李義翊。以兵曹言啓曰。依傳敎。內吹等處。木各一匹。依例施賞之意。敢啓。傳曰。知道。
정조 3년
李枰。以訓鍊都監言啓曰。今此別試射時。本營內外入直軍兵中赴試之類。以未隨駕軍兵替代。應試後還入直。而待宿衛所令箭擧行之意。敢啓。傳曰。知道。
정조 3년
李義翊。以訓鍊都監言啓曰。依啓下成冊。御前前排信箭手八名。木布各一疋。朱杖手四十名。棍杖手四名。卜直四名。布各一疋。傳命巡令手十一名。木布各一疋。令旗手十七名。布各一疋。巡視旗十二名。牌頭四名。木各一疋。雨具直四名。卜直四名。布各一疋。合木三十五疋。布一同四十二疋施賞之意。敢啓。傳曰。知道。
정조 3년
李秉模。以禁府言啓曰。慶尙監司李在簡査啓據順興府流來隱結掩置不報之守令。指名狀聞。拿問定罪事。覆啓蒙允。行會本道矣。當該守令任行元宋宅休金相說柳善養洪獻輔朴師海趙暾申大孫李敍中崔朝岳金履信韓光載李謙鎭洪配浩等。指名以來矣。趙暾申大孫李敍中金履信韓光載李謙鎭等。今方待命。卽爲拿囚。而崔朝岳。前以他罪。定配於全羅道康津縣。依例發遣府書吏拿來。洪配浩。前以此事。旣已勘律定配。任行元宋宅休金相説柳善養洪獻輔朴師海。竝已身死。勿論。何如。傳曰。允。
정조 3년
領議政臣金尙喆箚曰。伏以。天蹕遠戒。百靈扶護。禮展喬陵。惠洽軍民。回鑾萬吉。玉體彌康。相告欣欣。朝野同情。如臣弱質殘喘。强策衰竭之氣。獲遂陪扈之願。榮幸極矣。義分伸矣。第臣痰眩一症。最爲半生貞疾。每當換節之交。如期必發。發輒辛苦。方其劇時。胸膈不能通豁。聰聽倍益昏憒。十餘年來。以此病請急。非止一二。顧今年益加。而氣難抵敵。漸同弩末之勢。正竢爪蒂之落。且於歸路。重觸午熱。脫着飮冷。感傷忒重。及還私次。寒熱交攻。服藥求汗。尙未和解。最是咳咯苦劇。寢啖全失。宛轉床席。生意索然。自量病狀。實有輾轉彌留之慮。臣固年位亢極。生死何關。只是重任之一日虛縻。此豈臣晷刻安於心哉。區區當退之義。自引之情。屢有筵席之陳懇。雖不敢輒事張皇。獨臣之反躬循省。撫心慙痛者。眷毗。何如。而秋毫無所報答。責任。何如。而一事無所猷爲。此眞彼相焉用。時事可知。默數愆尤。殆如痛者之自知其痛。從前祈免之苦情血籲。非待目下病發之後。天日臨照。焉敢謾也。伏乞聖明。諒臣職名之終不可假借。察臣疾病之更不可强迫。亟解臣本兼諸任。使之安意調息。以了餘生。則非臣一身之幸。卽國事之幸也。此際賓對有命。丙枕勞憊之中。益仰勤勵之聖意。以臣耿耿之下情。豈無登筵承候之心。卽今痛勢。實無以自力趨承。竟犯瀆擾。尤增死罪。惟願遄被大何。少贖其辜負。臣無任瞻天祈叩之至。取進止。答曰。省箚具悉卿懇。所愼自當勿藥。卿其安心。勿辭善攝焉。仍傳曰。此批答。遣史官傳諭于領議政。
정조 3년
平安監司金鍾秀疏曰。伏以國家不幸。仁淑元嬪。奄然薨逝。驚隕傷怛。中外同情。仍伏念臣。猥被聖上孝理之化。獲叨大藩。將母赴任。噫。臣萬死餘生也。臣母之憂怖成疾。虧損榮衛。凡幾年所者。皆以臣故。臣今遭遇聖明。致位隆顯。及臣母時。備極榮養。秋毫皆殿下賜也。母子攢手。惝怳如夢。日夕感泣。不知死所。臣非不欲殫竭心力。圖報涓埃。而無奈才疎智短。無所事事。虛費厚俸。孤負隆恩。一念愧懼。如臨淵谷。惟有早自解去。庶免終陷大戾。而此在臣猶屬緩聲。抑臣有區區情私按仰不住者。臣母篤老澌頓之狀。久已蒙聖上之所俯燭矣。自來貞疾。越添於患難喪威之餘。宿症無時發作。氣息居常懍綴。西來十朔。默察動靜。蓋月異而歲不同。神精有記不起時。筋力有强不得處。雖在粗安之時。憂恐轉深。或當疾作之際。驚怯先生。久滯關外。寢食靡寧。將還鄕廬。時日爲急。臣抱此情理。何敢從懷嚴畏。終自阻於閔覆之天哉。玆從縣道。畢瀝肝血。伏乞聖慈。俯垂矜愍。亟許遞免臣藩任。俾臣得以將毋還鄕。專意終養。則天地生成之澤。非臣隕結所可仰酬其萬一也。目今秋巡當前。而緣臣情私內掣。終不敢爲遠離深入計。此亦臣以私病公之一端。非特臣心之不安。合被朝家之曲念。竝乞垂察焉。臣無任瞻天望聖戰恐祈祝之至。答曰。省疏具悉。方面體重。不可輕解。卿其勿辭按藩。
정조 3년
己亥八月十二日。記事官姜彙鈺。刑曹。僞造罪人金奉鎭加刑啓目。傳曰。更良各別嚴刑。期於得情爲良如敎。
정조 3년
刑曹。僞造御寶罪人朴𤩕加刑啓目。傳曰。更良各別嚴刑。期於得情爲良如敎。
정조 3년
刑曹。殺獄罪人李光點加刑啓目。傳曰。更良各別嚴刑。期於得情爲良如敎。
정조 3년
刑曹。僞造御寶罪人金龍河加刑啓目。傳曰。更良各別嚴刑。期於得情爲良如敎。
정조 3년
己亥八月十二日巳時。上御誠正閣。兵房承旨入侍時。行右承旨李義翊。假注書徐鼎修。記事官徐龍輔鄭東浚。以次進伏訖。命書傳敎曰。今番隨駕軍兵之通晝夜十六日勞苦。前所罕有。況百餘年內。此陵展謁。只是三次者乎。依癸酉庚戌驪州陵幸時例。宜有慰悅之道。隨駕侍衛將士及軍兵。當以別試射試取。以此分付。日字以望後念前擇入。又命書傳敎曰。隨駕將臣及承史玉堂東西班倍從宗臣文武二品以上京畿監司。亦依先朝庚申庚戌例。以帿布及帿箭貫革。各一巡應射事。分付。又命書傳敎曰。今此親臨別試射會試日。則規矩亦依古例。武臣有職人及將校等。勿論除初試及已初試人。以柳葉箭騎芻各一巡試取。軍兵則勿論除初試及已初試人。鳥銃一巡試取。射放皆以一中以上。分等論賞。以此預爲分付知悉擧行。又命書傳敎曰。古例別試射。亞於觀武才。體面不輕而重。然當此節省之時。不容徒循張大之事。規矩從略磨鍊。書下落點。望筒勿爲入之。依此擧行。雖是慰悅軍兵之事。亦不宜亂雜。隨駕將士軍兵。竝令自該軍門。先設初試。只入格人。應試於親臨日。其中仍特敎除初試者。直赴於親臨日事。亦爲分付。又命書傳敎曰。念前連値國忌。各營門別試射初試。勿拘齋日擧行事。卽爲分付。又命書傳敎曰。今番各營門初試應射放人各色摠數。區別分類。使之今日內別單書入。又命書傳敎曰。宿衛所所管將官將校。武藝別監。駕前別抄。駕後禁軍。攔後別隊馬軍槍劍軍攔後軍。御前前排軍及招搖旗手。本所前排軍及招搖旗手。內吹兼內吹近杖軍等。竝除初試應射。又命書傳敎曰。各營門初試時規矩。將校馬軍等。柳葉箭一巡邊二中以上。騎芻一巡二中以上人。各取一技。軍兵則鳥銃一巡取邊二中以上事。分付。又命書傳敎曰。司僕牽馬輩。御前燈籠軍轎子輩。竝屬之兵曹。設初試試取。蛟龍旗馬上奉持步下奉持。標旗馬上奉持步下奉持。竝特爲徐初試應射。又命書傳敎曰。事關紀律。雖已處分。此與故犯有異。且經多日。前御營大將李敬懋。給牒敍用。仍授摠戎使。義翊曰。新除授摠戎使李敬懋。時無職名。令該曹口傳付軍職。牌招傳授密符。何如。上曰。依爲之。出擧條義翊曰。今番隨駕將士親臨別試射事。命下矣。親臨處所。以何處爲之乎。敢稟。上曰。此亦依古例。以蕩春臺磨鍊。可也。出擧條命書傳敎曰。蕩春臺親臨隨駕將士別試射時。隨駕禁軍別將及番將。各營中軍別將千摠騎士將把摠哨官以上摠府堂郞五衛將宣傳官武兼東西班武臣堂上堂下內侍掖庭署。竝特爲除初試應射。又命書傳敎曰。司僕提調來待。命退。諸臣以次退出。
정조 3년
己亥八月十二日申時。上御誠正閣。司僕提調入侍時。司僕提調李徽之。左副承旨徐有防。假注書徐鼎修。記事官李信祜鄭東浚。以次進伏訖。上曰。卿則異於他重臣。故予亦倚畀。而迭居兩銓。一心公平者。予於卿見之矣。予以此。每庸嘉尙。而許以耿介矣。徽之曰。臣受恩罔極。前後兩銓。迭相出入。無一圖報。只速罪何。臣常一以此愧恧惶悚。而日前儒賢筵奏。尤極悚恧。無地自容。第以幸行在前。不敢言私。冒沒陪往矣。至今思之。實無廉恥。以此情勢。萬無行公之望矣。上曰。儒賢亦豈有深意。而旣有廉恥等語。則非但在卿私義。有難行公。在上禮使之道。亦不可一向敦迫。故俄亦以司僕提調召見。而不以吏判召之矣。徽之曰。臣前後蒙恩。天地罔極。而又承下敎。不勝感激矣。上曰。卿之辭。懇旣如此。今番則不可不姑令遞免。俾伸卿情勢耳。仍命書傳敎曰。無論本事之如何。向者儒賢之奏。旣有云然之說。吏判筵懇。又甚切摰。尊冢宰。乃所以尊朝廷之意也。迭授兩銓於此重臣者。取其爲國之心。而大抵久居銓地。致有不安。亦非禮下之道。吏曹判書李徽之。本職今姑許遞。命徽之先退。命書傳敎曰。今番陵幸出還宮時。部字內擊錚及駕前上言。非至數人。則今此捧供者。若是零星。事極怪訝。自政院問啓。命退。諸臣以次退出。
정조 3년
行都承旨洪國榮宿衛所直。行左承旨鄭民始坐直。行右承旨李義翊坐。左副承旨徐有防坐直。右副承旨李秉模坐。同副承旨李枰坐。注書李兢淵藥院直一員未差。假注書徐鼎修仕直。事變假注書未落點。
정조 3년
李秉模。以都摠府言啓曰。今日入直宣傳官武兼及有廳軍士。當爲中日習射。而國忌相値。不得爲之之意。敢啓。傳曰。知道。
정조 3년
李枰啓曰。合辭方張之時。兩司無詣臺之員。事甚未安。除在外望闕禮習儀進去外。未肅拜呈告人員。竝卽牌招。何如。傳曰。允。
정조 3년
李義翊啓曰。事變假注書趙衍德。身病猝重。勢難察任。今姑改差。何如。傳曰。允。
정조 3년
李秉模啓曰。摠戎使李敬懋。本廳將校軍兵別試射初試事。鍊戎臺今方出去矣。所授密符。來請還納。何以爲之。敢稟。傳曰。仍佩往來。
정조 3년
徐有防啓曰。吏曹參判兪彦鎬牌不進。推考傳旨今方捧入。而開政命下之後。如是違召。不郞擧行。事甚未安。更卽牌招開政。何如。傳曰。允。
정조 3년
又啓曰。吏曹參判兪彦鎬。疏批已下。所當更請牌招開政。而闕門已閑。夜又向深。待明朝牌招。何如。傳曰。允。
정조 3년
傳于李秉模曰。騎馬三匹立之。左副承旨率宣傳官三員入侍。
정조 3년
以慶尙監司狀啓。七八月令藥材進上中山藥。節序差早。當月內不得封進。惶恐待罪事。傳于徐有防曰。勿待罪事。回諭。
정조 3년
徐有防啓曰。更鼓何等嚴重。而未及初更三點。徑擊更鼓。以致打鍾之境。事極驚駭。禁漏官隷及該傳漏軍。令攸司科治。當所衛將及部將不能檢察之罪。所當嚴處。而本院請推之外。無他可施之罰。何以爲之。敢稟。傳曰。允。衛將部將汰去。
정조 3년
又以禮曹言啓曰。鍊戎臺擧動吉日。令日官推擇。則望後念前。連値國忌。或有拘忌。而唯十九日平吉云。何以爲之乎。敢稟。傳曰。以此日定行。
정조 3년
鄭民始。以戶曹言啓曰。東部居幼學具德曾。以免稅分衿事。上言。全羅道順天居幼學趙夢臣。以籍沒田土還出給事。上言。京畿水原居良人金斗昌等。以宮房有土之出稅後加徵事。上言。而本事俱甚猥屑。啓下三日。終不來現。竝依定式勿施。何如。傳曰。允。
정조 3년
李枰。以兵曹言啓曰。依傳敎。龍虎營兼內吹六名等處。元賞木各二匹及依啓下別單。木布各一匹加給之意。敢啓。傳曰。知道。
정조 3년
又以兵曹言啓曰。今此動駕時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。禁衛營爲先廂。御營廳爲後廂。各以騎士三番。步軍四哨磨鍊。訓局留陣置之。摠戎使率僧軍。彰義門外稍廣處迎接。仍爲後廂事。分付。禁軍則三番隨駕。餘勿留營事。一體分付。
정조 3년
李枰。以司僕寺官員。以一二提調意啓曰。御乘馬牽馬陪理馬書吏等。令本寺取考癸酉庚戌例。施賞後草記事。命下矣。參考癸酉庚戌兩年例。御乘馬牽馬陪理馬書吏等處。分等施賞之意。敢啓。傳曰。知道。
정조 3년
李秉模。以御營廳言啓曰。今此別試射初試時。東營入直騎士步軍及集春營入直步軍赴試之類。以先試騎士軍兵替代。應試後還入直。而待宿衛所令箭擧行之意。敢啓。傳曰。知道。
정조 3년
又以摠戎廳言啓曰。依傳敎。今番隨駕本廳將校軍兵別試射初試。今十三日。鍊戎臺本營。設行之意。敢啓。傳曰。知道。
정조 3년
又以義禁府言啓曰。卽接月令醫員金道崑手本。則保放罪人李錫稷。病勢今已向差云。依例還囚之意。敢啓。傳曰。知道。
정조 3년
又以刑曹言啓曰。昨日還宮時。咸鏡道安邊居李弘訥。擊錚於衛外。而取考其原情。則木物價推尋事矣。旣非四件。而肆然鳴金。萬萬駭然。原情內辭緣勿施。依先朝受敎。自臣曺決杖充軍。何如。傳曰。充軍則分揀。只決杖放送。可也。
정조 3년
又以刑曹言啓曰。昨日還宮時。黃海道平山居閔德金。擊錚於衛外。而取考其原情。則渠以平山烽軍。又充瑞興軍保。疊役頉給事矣。旣非四件。而肆然鳴金。萬萬駭然。原情內辭緣勿施。依先朝受敎。自臣曹決杖充軍。何如。傳曰。充軍則分揀。只決杖放送。可也。
정조 3년
又以刑曹言啓曰。因臺臣所啓。尹永儀身爲士子。冒籍赴擧。事極駭然。依法重繩事。命下矣。尹永儀。方在京畿廣州地。令道臣依律勘處後啓聞事。發關分付于該道道臣之意。敢啓。傳曰。知道。
정조 3년
又以義禁府言啓曰。時囚中順興前府使金履信保放事。命下矣。依傳敎。保放之意。敢啓。傳曰。知道。
정조 3년
持平宋樂申應淵啓曰。臣等賦性愚迷。本不合於淸朝耳目之任。而忝居臺職。觸事生疣。日前山城殿座試士時。誤認侍臣之先退。徑自離次。致有承宣請推之擧。此莫非臣等昏謬生疎之致。諫臣以此引避。方在退待之中。臣等處義。宜無異同。而因牌招啓辭之未下。縮伏多日。今始來避。所失尤大。其何可晏然冒據於臺次乎。請命遞斥臣等之職。答曰。勿辭。徐有防啓曰。持平宋樂申應淵。再啓煩瀆。退待物論矣。傳曰。知道。
정조 3년
兵曹判書鄭尙淳疏曰。伏以祗謁先陵。聖慕克伸。百靈攸護。鑾蹕穩旋。區區慶忭。朝野同情。如臣無似。猥叨本兵。屢日陪扈。獲免罪戾。龍光所被。感祝冞切。仍念臣之冒據非據。宜去不去者。豈其材有所可堪。情無所可引而然哉。初因大政之踰限。計出副急。終緣幸行之迫近。義重陪扈。黽勉冒膺。有靦于心。若臣當遞之義。未嘗一日忘于中。而今則義分旣伸。微諒可遂。不待臣辭之畢。而伏想聖明。亦必有以俯諒矣。臣與東銓。處義去就。宜無異同。一視之澤。臣方顒祝。而況今試才有命。宜卽擧行。而臣旣引義乞遞。無以奉承成命。致令慰悅軍校之擧。緣臣而久稽。臣罪至此。尤無所逃。伏乞聖慈。俯垂諒察。亟賜變通。以幸公事。以靖私義。不勝大願。答曰。省疏具悉。卿與東銓長。處義宜無異同。本職今姑許遞。
정조 3년
吏曹參判兪彦鎬疏曰。伏以陵蹕穩旋。玉候彌康。臣民慶幸。曷有其極。仍伏念臣。猥叨銓貳。自知不稱。而夤緣事會。怵迫義分。隨除輒膺。若固有之。每自循省。惶愧靡容。乃者長僚因向日儒賢所秦。引義祈免。至蒙特遞之恩。筵席語祕。雖未詳儒賢所奏之如何。而似聞以大政時事。有所提論。則區區難安之情。實與長僚無異。其何敢晏然自恕。肆然冒進乎。開政有命。召牌薦降。而反復思量。祗承無路。敢陳短章。冒暴微懇。伏乞聖明。俯垂鑑諒。亟命鐫削臣職名。以安私分。不勝大願。答曰。省疏具悉。卿其勿辭行公。
정조 3년
敎摠戎使李敬懋書。王若曰。南津收御營之符。聊示薄警。北城重摠戎之任。旋授中權。惟簡在心。庸付熟手。眷彼漢北一面。實我畿右重藩。勢與江華府相通。宛晉家表裏之固。地是廣州城對峙。同漢軍南北之規。入而參廊廟之謨。奚但經理是管。出則任關防之責。尤係緩急所須。苟非公侯干城之材。曷畀邦畿保障之職。惟卿。才稱鈐轄。系著簪紳。晳貌長身。素著韎韋間重望。高牙大纛。夙擅藩閫上令譽。所前後歷試也專。亦內外委任者久。玆授卿以摠戎使。卿其祗服新命。益殫舊猷。戎垣之方略備諳。毋替寵三錫之意。和壘之精彩頓變。盍勉當一隅之誠。於戲。兵家以紀律爲嚴。須體北門之按鑰。關輔仗屛翰之任。庶弛中宸之聽鼙。故玆敎示。想宜知悉。知製敎徐有成製進。
정조 3년
己亥八月十三日。記事官姜彙鈺。刑曹啓目。全致衡段。其矣父東仁之定配。與尋常定配有異。而肆然號籲。極涉無劇。上言內辭緣置之。何如。傳曰。當初發配。旣出減一律。則到今肆然上言。極涉痛駭。自本曹科治後。放送爲良如敎。
정조 3년
刑曹啓目。朴忠行段。其矣父道淳之定配。旣出於特敎。則其子之有此呼冤。極涉無嚴。勿施。何如。傳曰。當初發配。特以渠以任譯不能督飭之事是遣。與負債及受錢人等之全然不納事件旣異。合有疏釋之典。分揀杖送爲良如敎。
정조 3년
刑曹啓目。明召史段。其夫洪啓材。以薄待養母爲罪目。則不可輕易放釋。上言內辭緣置之。何如。傳曰。此等罪狀。名雖重而實不然。則雖是無知下賤。豈不爲干和傷敎之一端。令道臣親執採探。期於明覈事。分付爲良如敎。
정조 3년
刑曹啓目。車召史段。其矣夫所犯。關係伐喪。歐打人物。至於頭額破傷。則不可遽放。上言內辭緣置之。何如。傳曰。編配旣已多年。合有疎釋之道。放送爲良如敎。
정조 3년
刑曹啓目。李𡹘段。以爲其曾祖墳山單靑龍。朴師淳偸葬。至煩天聽。別定査官公決之意。分付道臣。何如。傳曰。令道臣親執詳査公決後。形止狀聞爲良如敎。
정조 3년
刑曹。奴千萬段。其上典喪行。停樞于果川。李命基。稱以渠山近處。亂打上典。裂破魂箱事訴官。而自官定配收贖。以爲呼冤之端。而至煩天聽。極爲猥越。上言內辭緣勿施。何如。傳曰。令本道更爲嚴處事。分付爲良如敎。
정조 3년
義禁府啓目。童蒙李雙孫段。其父爀。以逆賊之弟。其所罪犯。又如是深重。則不可輕議。置之。何如。傳曰。當初所坐。與干係逆獄有異。罪亦不過豪强是遣。編配亦至十餘年之久。宜有曠蕩之典。分揀放送爲良如敎。
정조 3년
義禁府。鄭燦欽段。其矣祖熙普酌處時。以不無綢繆之跡。旣有傳敎。且係年久。鞫獄不可輕易處之。置之何如啓目。傳曰。此事曾聞於先朝筵席。而其在重獄體之道。不可輕易決折。自本府更考文案。論理稟處爲良如敎。
정조 3년
己亥八月十三日辰時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書兵曹判書鄭尙淳疏批。命言傳敎曰。吏兵判有闕。政官牌招開政。又命書傳敎曰。事係二十年前事。旣無所犯。且是懸車之人時囚中趙暾。特爲放送事。分付。又命書傳敎曰。時囚中順興前府使金履信。聞是喪人云。保放事。分付。又命書傳敎曰。昨日傳敎中遺漏挾輦軍。依例除初試應試事。分付。又命書傳敎曰。扶輦軍其數夥然。親臨日。勢難擧行。今初試時。先爲試取。只賞格。別單修整。待令于帳前事。分付。又命書傳敎曰。龍虎營初試。當爲設行。兵判未差代間。先令禁軍別將。代主掌擧行事。分付。上曰。右副承旨馳詣明陵。奉審摘奸。局內諸陵。一體奉審以來。又命書禮兵曹草記批答。上命退。諸臣以次出。
정조 3년
己亥八月十三日未時。上御誠正閣。左副承旨率宣傳官入侍時。左副承旨徐有防。記事官李兢淵李信祜鄭東浚。以次進伏訖。上曰。宣傳官召入。宣傳官申鴻周李尙說許霮進前。上曰。爾等分往三軍門大將試取處。入格多寡知來。命書傳敎曰。滯囚可悶。囚供待判下。皆令今日內。以草記議處照律後放送。上命退。諸臣以次出。
정조 3년
己亥八月十三日初更史三點。上御誠正閣。坐直承旨入侍時。行左承旨鄭民始。左副承旨徐有防。記事官李兢淵李信祜鄭東浚。以次進伏訖。上命書禁府公事判付。又命書吏曹參判兪彦鎬疏批。以十六日儒生殿講取稟及文臣製述取稟。上曰。停。又命書傳敎曰。近來下該道査處之事。率多經歲淹滯。殊甚未安。今番則必皆趁卽盡數覆啓事。申飭諸道。過時不爲擧行處。該房亦爲察推。又命書傳敎曰。發遣吏郞。明日受香諸執事淸齋與否。摘奸以來。上命退。諸臣以次出。
정조 3년
行都承旨洪國榮宿衛所直。行左承旨鄭民始齋宿。行右承旨李義翊齋直。左副承旨徐有防齋直。右副承旨李枰齋宿。同副承旨南鶴聞未肅拜。注書李兢淵藥院直一員未差。假注書徐鼎修齋直。事變假注書未落點。
정조 3년
徐有防啓曰。明日常參經筵。取稟。傳曰。停。
정조 3년
李枰啓曰。正言朴天行引避退待。已至多日。持平宋樂申應淵引避退待。亦已經宿。大司憲趙時俊。大司鍊鄭晩淳。卽爲牌招。以爲處置之地。何如。傳曰。允。
정조 3년
李枰啓曰。大司憲趙時俊牌不進。執義兪彦鏶。掌令金鍾厚李身晦在外。持平宋樂申應淵。引避退待。今日以監察茶時之意。敢啓。傳曰。知道。
정조 3년
又啓曰。吏曹參判兪彦鎬牌不進。推考傳旨今方捧入。而開政命下之後。連事違召。不卽擧行。事甚未安。更卽牌招開政。何如。傳曰。允。
정조 3년
李義翊啓曰。禁衛大將具善復。御營大將李柱國。以東關王廟南關王廟獻官。今方受香出去矣。所授命召。李柱國所兼左捕將命召及大將牌傳令牌。來請還納。何以爲之。敢稟。傳曰。仍佩往來。
정조 3년
又啓曰。禁衛大將具善復。御營大將李柱國所授命召及左邊捕盜大將李柱國所授命召。仍佩往來事。命下矣。將兵之任。不可無一刻摠察之人。捕將則在前如此之時。有他邊大將兼察之例。今番則。何以爲之。敢稟。傳曰。依例兼察。
정조 3년
李秉模啓曰。左邊捕盜大將。以他邊捕盜大將依例兼察事。命下矣。右邊捕盜大將李漢昌。卽爲牌招聽傳敎。何如。傳曰。允。
정조 3년
傳于李義翊曰。奉審承旨入侍。
정조 3년
兵曹口傳政事。以金宇鎭爲北評事。
정조 3년
吏曹判書前望單子入之。趙重晦落點。兵曹判書前望單子入之。權噵落點。吏曹參議前望單子入之。李秉模落點。
정조 3년
李義翊啓曰。新除授兵曹判書權噵卽爲牌招。傳授命召。何如。傳曰。允。
정조 3년
徐有防。以吏曹言啓曰。掌試時都事。例以侍從差出矣。洪忠道都事姜文會。慶尙都事李勉。全羅都事尹履相。黃海都事權之彦。咸鏡都事金重燮。平安都事金晉鐸。俱未經侍從。依例改差。何如。傳曰。允。
정조 3년
有政。吏批。判書趙重晦牌不進。參判未差。參議李秉模進。左副承旨徐有防進。啓曰。判書趙重晦牌不進。參判未差。小臣獨政未安。何以爲之。敢稟。傳曰。只出緊任。以李東郁爲司諫。李亮載爲正言。徐簡修爲高陽郡守。田文顯爲通津府使。趙尙鎭爲洪忠都事。柳誼爲慶尙都事。朴天衡爲全羅都事。李度默爲黃海都事。申熤爲咸鏡都事。李時秀爲平安都事。沈樂洙爲洪忠道京試官。趙時偉爲慶尙左道京試官。朴祐源爲全羅左道京試官。沈煥之爲平安南道京試官。閔台爀爲兵曹參知。以權噵訓鍊都監禁衛營御營廳提調單付。
정조 3년
兵批。判書權噵病。參判金履素病。參議洪樂彬入直進。參知未差。行右承旨李義翊進。以徐義修爲漢江別將。副護軍金履禧。副司直李徽之鄭尙淳兪彦鎬李義直。副司果鄭獜煥單付。假內乘李弼培減下。
정조 3년
李義翊。以宿衛所言啓曰。今日慕華館禁軍別試射初試設行時。入直禁軍與出番禁軍替代。出試後還爲入直。而待標信下。發令箭擧行之意。敢啓。傳曰。知道。除標信擧行。
정조 3년
又以義禁府言啓曰。京畿砥平居童蒙李雙孫上言回啓判付內。當初所坐。與干係逆獄有異。罪名不過豪强。編配亦至十餘年之久。宜有曠蕩之典。分揀放送事。命下矣。李雙孫父慶尙道寧海府定配罪人爀。卽爲放送事。分付該道道臣之意。敢啓。傳曰。知道。
정조 3년
李枰。以義禁府言啓曰。滯囚可悶。囚供待判下。皆令今日內。以草記議處照律後放送事。命下矣。今番幸行時。以爲民除弊事。前後特敎申飭。何等截嚴。而時囚罪人徐侃修段。不善奉行。致有沙工輩作弊之擧。卞至健宋載德等段。執船之際。一任下輩之操縱索賂。作弊多端。而矇不覺察禁斷。俱涉可駭。金載華段。奸吏偸竊倉穀。不能覈出。任其自露。已極矇然。且幸行時進排物種。趁不給價。不計船隻之大小。盡爲驅下者。極爲可駭。嚴璹段。釜鼎等物。分定各面。雖曰流來邑例云。而船艙及假家所用伐木時。監色輩稱以雇價。私自收歛於許多民戶。矇未覺察。極爲可駭。朴師崙段。道路橋梁之修治。把子雜物之分定時。不善擧行。以招民怨。事極駭然。李柱延段。邊政事體。何等至嚴。則漂人問情。初不致審。已極可駭。而謂有身病。擅離船所者。尤涉疎忽。罪取考律文。則大明律不應爲條。有曰。凡不應得爲而爲之者。笞四十。名例。有曰。犯私罪笞四十。附過還職。大典推斷條。有曰。犯枉法受贓外。笞杖竝收贖。大明律不應爲條。有曰。凡不應得爲而爲之。事理重者。杖八十。大典推斷條。有曰。犯私罪杖八十。奪告身三等。犯枉法受臟外。笞杖竝收贖云。徐侃修假。笞四十收贖。附過還職。卞至健宋載德金載華嚴璹朴師崙李柱延等段。杖八十收贖。奪告身三等放送。李恒林段。末運稅穀之晩發。雖緣船隻之艱得。揆以法例。不可無責。罪取考律文。則大明律違令條。有曰。凡違令者笞五十。名例。有曰。犯私罪笞五十。解見任別敍。大典推斷條。有曰。犯枉法受贓外。笞杖竝收贖云。李恒林段。笞五十收贖。解見任別敍放送。李羲和段。廩餘及儲置米發賣時。不有布直。勒捧高價。事極可駭。罪取考律文。則大明律在官求索借貸人財物條。有曰。若將自已物貨。散與部民。多取價利者。准不枉法論。不枉法臟一貫以下杖六十。大典推斷條。有曰。犯私罪杖六十。奪告身一等。犯枉法受臟外。笞杖竝收贖云。李羲和段。杖六十收贖。奪告身一等放送。李錫稷段。國穀事體。何等嚴重。而儲置米百餘石之先爲取用於未會減之前。傳關租五百石之那移取用。還穀七百餘石之立本取用。俱極痛駭。罪取考律文。則大明律那移出納條。有曰。各衛門收支錢糧等物。若監臨主守。不正收正支。那移出納。還充官用者。准監守自盜律論。罪止杖一百流三千里。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖。申大孫李敍中金履信韓光載李謙鎭等段。田政法意。何等嚴重。而流來隱結三十餘結。私自區處者。已極可駭。而下吏輩四十餘佶偸弄之狀。亦不能覺察。尤涉矇然。罪取考律文。則續大典收稅條。有曰。實結隱漏者。限年竝於本律外施行。十結以上三年禁錮。大明律監守自盜贜一貫以下杖八十。二十二貫五百文杖一百流二千五百里。不應爲條。有曰。凡不應得爲而爲之。事理重者。杖八十。名例。有曰。二罪以上俱發。以重者論。續大典推斷條。有曰。徒流以下之罪。喪前所犯而喪後發覺者。從勘斷時收贖。名例。有曰。年七十以上。犯流罪以下收贖。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。金履信段。告身盡行追奪。三年禁錮。而杖一百流二千五百里。以喪前所犯。收贖放送。韓光載段。告身盡行追奪。三年禁錮。而杖一百流二千五百里。以年七十。收贖放送。李錫稷段。杖一百收贖。告身盡行追奪。慶尙道開寧縣。流三千里定配。申大孫段。杖一百收贖。告身盡行追奪。三年禁錮。全羅道咸悅縣。流二千五百里定配。李敍中段。杖一百收贖。告身盡行追奪。三年禁錮。平安道永柔縣。流二千五百里定配。李謙鎭段。杖一百收贖。告身盡行追奪。三年禁錮。全羅道臨陂縣。流二千五百里定配。而以議啓內辭意。具罪目。依例發遣府羅將。押送于各其配所之意。敢啓。傳曰。知道。有功議者。各減一等。
정조 3년
李義翊。以義禁府言啓曰。徐侃修。笞四十收贖。附過還職。卞至健宋載德金載華嚴璹朴師崙李柱延等。杖八十收贖。奪告身三等。李恒林。笞五十收贖。解見任別敍。李羲和。杖六十收贖。奪告身一等。李錫稷。杖一百收贖。告身盡行追奪。流三千里定配。金履信韓光載等。杖一百流二千五百里收贖。告身盡行追奪。三年禁錮。申大孫李敍中李謙鎭等。杖一百收贖。告身盡行追奪。三年禁錮。流二千五百里定配事草記批旨內。有功議各減一等事。命下矣。徐侃修達城府院君四寸親云。議減一等。笞三十收贖。宋載德。十代祖繼祀敵愾功臣。金載華。五代祖卨。扈聖功臣。朴師崙。父弼琦。揚武原從功臣云。各功減一等。杖七十收贖。奪告身二等。李恒林。七代祖珥。光國原從功臣云。功減一等。笞四十收贖。附過還職。李羲和。十三代祖溥。敵愾功臣云。功減一等。笞五十收贖。解見任別敍。金履信。高祖壽恒。保社原從功臣。永安尉異姓四寸親云。功議各減一等。告身盡行追奪。三年禁錮。而杖九十徒二年半。以喪前所犯收贖。韓光載。六代祖應寅。光國功臣云。功減一等。告身盡行追奪。三年禁錮。而杖一百徒三年。以年七十收贖。李錫稷。四代祖時發。振武原從功臣。永安尉異姓四寸親云。功議各減一等。杖九十收贖。告身盡行追奪。洪忠道西原縣長命驛。徒二年半定配。申大孫。六代祖景禛。靖社功臣云。功減一等。杖一百收贖。告身盡行追奪。三年禁錮。牙山縣長時驛。徒三年定配。李敍中。十一代祖溥。敵愾功臣云。功減一等。杖一百收贖。告身盡行追奪。三年禁錮。禮山縣日興驛。徒三年定配。李謙鎭。八代祖菡。靖國功臣。淸風府院君異姓四寸親云。功議各減一等。杖九十收贖。告身盡行追奪。三年禁錮。唐津縣興世驛。徒二年半定配。而卞至健嚴璹李柱延等。無功議云矣。敢啓。傳曰。知道。
정조 3년
左議政徐命善箚曰。伏以鑾路秋晴。百靈衛護。聖體康寧。回駕萬安。慶忭之忱。朝野攸同。況如臣之叨陪邇列。晨夕承候者。區區下情。尤當如何。仍念臣受天地罔極之恩。蔑涓埃一毫之報。隨事瘡疣。何往非罪。而平日之所期勉者。惟以筋力奔走。爲半分自效之圖。不幸近日。氣衰病發。尋常公會。亦不能如意勇赴。撫躬自悼。中夜悒悒。日昨太僕之召。賓對之命。俱以病稟。蹙伏私次。惶恐竢勘。此際卽伏聞有事眞殿。齋臨本院。以賤臣之獨阻候班。至有悵然之敎。史官來宣入侍有命。聖念藹然。辭旨鄭重。臣雙擎跪讀。感淚自逬。噫。臣之病狀。苟有自力轉動之望。則今於恩召之下。何敢爲偃然不赴之計。而第臣向來病情。源委旣深。有非一時感冒之比。凘敗之形。呻囈之狀。班行之見者。莫不危之。而陪扈義重。拚死登途。其能免中路顚踣。蓋亦王靈攸曁也。浹旬强策。氣力殆盡。歸後諸症。一倍添劇。寒熱頻作。頭疼如暈。終日所食。不過數匙。又或有全宵失眠之時。少欲起動。輒發昏眩。其他症樣。雖不敢一一煩陳。而束帶登筵。其勢末由。特召之命。終未免坐違。病裏惶阨。如添一症。若蒙聖慈。曲賜矜諒。許解臣本兼諸任。俾得以便意調息。則生成之澤。臣當隕結。且今首相。陳箚引入。臣病又如此。相職之瘝曠。廟務之叢脞。一日二日。其憂轉深。聖志益勵。而臣無以仰體。聖躬獨勞。而臣無以仰贊。顧其罪。奚但止於逋慢召命而已哉。亦願重勘臣孤恩負職之罪。以警具僚。以振頹綱。不勝幸甚。取進止。答曰。省箚具悉卿懇。以疾未赴。庸何傷乎。卿其安心。勿辭善攝焉。仍傳曰。此批答。遣史官傳諭于左議政。
정조 3년
己亥八月十四日辰時。上詣藥房齋宿入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李秉模。同副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。乘輿出宣化門。由光範門詣藥房。降輿入齋室後。諸臣以次退出。
정조 3년
己亥八月十四日巳時。上御藥房齋室。左承旨入侍時。行左承旨鄭民始。記事官李兢淵李信祜鄭東浚。以次進伏訖。上命書傳敎曰。有事眞殿。齋宿本院。而卿以都提擧。不參候班。殊極悵然。所愼不至難强。則卽爲入侍事。遣史官傳婾。又命書傳敎曰。銓地皆空。此何像也。首揆引病。左揆亦不參候班。亞銓又若是撕捱。將無受薦擬薦之人。開政杳然。吏兵判前望單子。入之。又命書傳敎曰。勢難行公。吏曹參判兪彦鎬。本職許遞。又命書傳敎曰。銓曹無人。吏曹參議前望單子入之。上曰。新除授吏曹判書參議。牌招開政。又命書傳敎曰。承旨有闕。代兵曹參知南鶴聞除授。又命書傳敎曰。承旨房仍。上曰。新除授承旨牌招。上命退。諸臣以次出。
정조 3년
己亥八月十四日午時。上御藥房齋宿。奉審承旨入侍時。行右承旨李義翊。左副承旨徐有防。假注書徐鼎修。記事官李信祜鄭東浚。以次進伏訖。義翊曰。臣承命馳詣毓祥宮延祜宮懿昭廟南廟奉審。則無頉矣。有防曰。臣承命馳詣宗廟景慕宮永禧殿孝徽宮東廟奉審。則皆無頉矣。有防曰。東廟則無監察。以典祀官兼行矣。上曰。何爲而然乎。有防曰。各處分排不足。故然云矣。命退。諸臣以次退出。
정조 3년
己亥八月十四日申時。上御藥房齋室。左副承旨入侍時。左副承旨徐有防。記事官李兢淵李信祜鄭東浚。以次進伏訖。上命書左議政徐命善箚批。命書傳敎曰。領相家。遣御醫看病。又命書傳敎曰。左相家。遣御醫看病。又命書傳敎曰。科限不遠。北評事未差之代。口傳差出。使之趁期下送。上命退。諸臣以次出。
정조 3년
己亥八月十四日四更。上還內入侍時。行都承旨洪國榮。行左承旨鄭民始。行右承旨李義翊。左副承旨徐有防。右副承旨李枰。記事官李兢淵。假注書徐鼎修。記事官李信祜鄭東浚。以次侍立訖。上具翼善冠袞龍袍。出齋室乘輿。詣端暉門外降輿。詣璿源殿行禮。諸臣止於端暉門外。禮畢。上出端暉門外。乘輿由光範門。入宣化門還內。諸臣以次退出。
정조 3년
行都承旨洪國榮宿衛所直。行左承旨鄭民始坐。行右承旨李義翊坐。左副承旨徐有防坐直。右副承旨李枰坐直。同副承旨南鶴聞坐。注書李兢淵藥院直一員未差。假注書徐鼎修仕直。事變假注書未落點。
정조 3년
李義翊啓曰。合辭方張之時。憲府無詣臺之員。事甚未安。除在外外。大司憲趙時俊。卽爲牌招。何如。傳曰。允。
정조 3년
李秉模啓曰。大司憲趙時俊牌不進。執義兪彦鏶。掌令金鍾厚李身晦在外。持平宋樂申應淵。引避退待。今日以監察茶時之意。敢啓。傳曰。知道。
정조 3년
傳于徐有防曰。洪忠監司留待。
정조 3년
傳于徐有防曰。洪忠監司入侍。
정조 3년
李義翊啓曰。兵曹判書權噵。以龍虎營標下軍兵初試事。慕華館。今方出去矣。所授命召。來請還納。何以爲之。敢稟。傳曰。仍佩往來。
정조 3년
李義翊啓曰。禁衛營從事官來言。今日本營軍兵。日次私習云矣。敢啓。傳曰。置之。
정조 3년
傳于徐有防曰。召對爲之。儒賢入侍事。遣史官傳諭。
정조 3년
徐有防。以實錄廳郞廳。以摠裁官意啓曰。昨政。本廳郞廳之出外幕者。至於四人之多。其中柳誼。所受書役。多有未畢者。不可付之生手。慶尙都事之任。今姑改差。還爲差下。使之依前擧行。趙尙鎭李度默朴天衡。代以前司諫李顯永。弘文館校理金翊休。前正言宋民載差下察任。何如。傳曰。允。
정조 3년
又以禮曹言啓曰。因故右議政閔百祥妻李氏上言。其養子弘燮罷養。更爲立後事。依臣曹覆啓判付內。律以法典。則覆啓內辭意。雖甚得當。是乃大臣香火之殄絶。亦甚矜悶。而事係變常。問議于大臣及在京儒賢處。更爲稟處事。命下矣。依下敎。發遣郞廳。問議于時原任大臣及在京儒賢處。則領議政金相喆。以爲疾病沈淹。方在引免之中。不得獻議云。左議政徐命善。以爲病情方苦。陳箚乞免。不得獻議。領敦寧府事李溵。以爲弘燮。卽亙古所無之凶逆。今其養母。只念兩代香火之殄滅。欲爲罷養者。雖由於婦女私情。其爲猥越。則儘如該曹覆啓之辭。今判下聖敎。實出於矜悶之德意。而臣於故參判臣閔亨洙。故右相臣閔百祥。俱有法典親嫌。今於奉祀罷繼之間。不敢隨例仰對云。領中樞府事鄭弘淳。以爲旣定人倫。便是天屬。寧有改易之理。末俗紛紜。都出利害之私。傷倫蔑義。莫甚於此。臣常爲之愍歎。況玆該曹論列。辭嚴義正。尤無容他議云。祭酒宋德相。以爲今此故相臣閔百祥妻李氏上言。似涉猥越。或如禮堂之言。而聖敎所謂大臣香火之殄絶亦甚矜悶者。德意藹然。若使國典。無罷繼之法則已矣。今弘燮。旣非百祥之所生。則特許罷養。更爲立後。旣無害於禮律所載。又有合於聖朝特念。臣意閔百祥所後子弘燮。依其上言。許其罷養爲宜云。大臣及儒賢之意如此。上裁。何如。傳曰。依儒賢議施行。
정조 3년
李義翊。以兵曹言啓曰。今此別試射初試時。將校禁軍柳葉箭騎芻入格單子及標下軍兵等鳥銃入格單子書入之意。敢啓。傳曰。知道。
정조 3년
李枰。以兵曹言啓曰。今此鍊戎臺擧動時。承旨史官及內吹所騎馬。無以推移。依前例京畿驛馬四十匹補把之意。分付本道。何如。傳曰。允。
정조 3년
李義翊。以禁衛營言啓曰。今此別試射時。本營隨駕將校軍兵等初試入格及兼內吹除初試之類。別單書入之意。敢啓。傳曰。知道。
정조 3년
又以摠戎廳言啓曰。本廳中軍李邦綏。身病猝重。勢難察任。改差。何如。傳曰。允。
정조 3년
李枰。以義禁府言啓曰。刑曹啓目判付內。張鉉佐。爲先拿問口招。反覆嚴問。期於得情事。命下矣。張鉉佐。今方待命。卽爲拿囚之意。敢啓。傳曰。知道。
정조 3년
右副承旨李枰書啓。臣敬奉敦諭。馳往傳諭于東部栢子洞契議政府領議政金相喆所住處。則以爲猥陳疾痛之呼。伏承善攝之敎。況命太醫來視。別是優渥。如臣螻蟻之命。生死何關。而聖念之軫恤。若是勤擊。臣是何人。乃敢得此。終宵感惶。益不覺心不寧而寢不安。第臣狗馬之疾。自有源委。非比偶然感傷。種種危惡之狀。雖不敢仰溷天聽。此非藥石之可治。時月之可瘳。中書重任。有不容曠日虛縻。不得不爲尋單之擧。以聖上體下之仁。鞶帶之禠。方此顒祝。千萬不自意近密之臣。來宣聖諭。許之以安心調理。責之以卽爲撤單。雖以日月之明。有若賤疾。不過爲一時之恙。而忽爲此瀆撓者然。臣於此。還不勝萬萬懍悚之至。臣雖無狀。以何心以何故。虛張病勢。無端乞免。甘自歸於欺瞞之科哉。雖伏奉調理之恩諭。重擔未卸之前。實無安意之路。徒爲添病之端。恐無以仰體聖意。違慢之罪。唯重勘是俟。臣無任瞻天祈叩伏地戰恐之地云矣。敢啓。傳曰。知道。
정조 3년
敎洪忠監司李秉鼎書。王若曰。九重勤勞。憂未遑於宵旰。一方委畀。秩已擢於金貂。豈徒施以寵榮。蓋將責其報效。予惟湖臬五十州之爲俗。實有流弊一二事之難治。漁鹽之利稍饒。民多薄農功而趨末業。絃誦之風寢遠。士或藉名論而尙豪强。田賦漸繁。嗟。小民之無告。軍籍益紊。奈猾吏之多奸。至於近歲亂逆之生。又在沿湖氏族之盛。剪除凶孽。非無懲討之嚴。懷綏士民。尤急宣布之化。玆當岳牧交薦之日。實難才具著稱之人。惟卿。向國其誠。肖父之子。頃年上箚。意可見於衛護儒林。初元陳辭。志則勤於隄防逆孽。言議超脫於標榜。參銓衡而務主公心。詞翰早襲於家庭。長經幄而綽有華譽。將歷試於內外。遂欲委以藩屛。玆授卿以洪忠道觀察使兼兵馬水軍節度使巡察使公山府使。卿其祗服訓辭。克殫心膂。詢蔀屋之疾苦。可以一一皆除。布廈氈之德音。庶幾欣欣相悅。治人在於律己。想聞按轡之風。憂國必也如家。佇見鎭藩之效。其餘裁稟。厥有典章。一節殫誠。宜自效於葵悃。累世受任。庶母忝於棠陰。故玆敎示。想宜知悉。知製敎沈樂洙製進
정조 3년
己亥八月十五日巳時。上御誠正閣。洪忠監司入侍時。洪忠監司李秉鼎。右副承旨李枰。假注書徐鼎修。記事官金勉柱鄭東浚。以次進伏訖。上曰。錦伯進前。秉鼎進伏。上曰。湖西一路。素稱難治。而委畀卿者。意謂卿必不負朝家故也。秉鼎曰。臣才識鹵鈍。實無萬一承當之望。故方日夜憧憧。只欲殫竭而已矣。上曰。有可奏之事乎。秉鼎曰。見舊伯私書。則秋雨損稼。多有災結云。此則下去親見後。當更爲狀聞矣。秉鼎曰。當此秋務方殷。科試不遠之時。本道守令之受由上京者頗多云。一倂催促下送。何如。上曰。依爲之。出擧條命秉鼎先退。命書傳敎曰。昨因御醫之書啓。聞卿疾恙。不至服藥。意謂日間。自可疹可。長單忽至。此何事也。設使美疹。曠日彌留。臥閤論道。固無所妨。而以一時之恙。有此意外之擧。誠莫曉其故也。國勢時像。無一可恃。卿之若是引疾。豈體國之道乎。良用慨然。卿其卽爲撤單。安心調理。俟少間造朝。共濟國事焉。仍傳曰。此敦諭。遣承旨傳諭于領議政。命退。諸臣以次退出。
정조 3년
己亥八月十五日申時。上御誠正閣。左承旨入侍時。行左承旨鄭民始。記事官李兢淵李信祜鄭東浚。以次進伏訖。上曰。儒賢入來乎。知入。賤臣承命出問還奏曰。已爲入來矣。上曰。大臣之撕捱。豈不可悶乎。民始曰。然矣。上命書公事判付。上命退。諸臣以次出。